
KAZIUKO MUGĖS ORGANIZATORIAUS PARINKIMO KONKURSO NUOSTATAI

I SKYRIUS
BENDROSIOS NUOSTATOS

1. Kaziuko mugės organizatoriaus parinkimo konkurso nuostatai (toliau – nuostatai) reglamentuoja Kaziuko mugės organizatoriaus parinkimo konkurso (toliau – konkursas) tvarką ir Kaziuko mugės organizavimo sąlygas. Konkurso tikslas – nustatyti Kaziuko mugės prekybos ir kultūrinės programos organizatorių (toliau – organizatorius), kuris organizuotų mugę puoselėjant istoriškai susiklosčiusias tautiškumo tradicijas ir šv. Kazimiero šventę.
2. Konkursą vykdo Kaziuko mugės organizatoriaus parinkimo konkurso vykdymo komisija (toliau – Komisija). Organizacinį darbą (konkurso skelbimą, susirašinėjimą su konkurso dalyviais ir kt.) atlieka Vilniaus miesto savivaldybės (toliau – Savivaldybė) administracijos Turto departamento Licencijavimo ir leidimų skyrius. Konkursas yra atviras.
3. Konkurse gali dalyvauti juridiniai asmenys, įregistruoti teisės aktų nustatyta tvarka. Konkurse, sudarę jungtinės veiklos sutartį, gali dalyvauti keli juridiniai asmenys.
4. Šiuose nuostatuose vartojamos sąvokos atitinka Lietuvos Respublikos tautinio paveldo produktų įstatyme ir kituose teisės aktuose vartojamas sąvokas.

II SKYRIUS
KONKURSO OBJEKTAS

5. Konkurso objektas – Kaziuko mugės (toliau – mugė) organizavimas 2019 m. kovo 1, 2 ir 3 dienomis su galimybe pratęsti mugės organizavimą 2020 ir 2021 metais (kasmet pasirašant sutartį, atsižvelgiant į Savivaldybės poreikius). Mugė gali vykti Gedimino prospekte, Pilies, Didžiojoje, Vokiečių (neporinių namų pusėje), Maironio, Barboros Radvilaitės, Šventaragio, T. Vrublevskio gatvėse ir prie šių gatvių esančiose aikštėse ir skveruose (Katedros ir Rotušės aikštėse, Konstantino Sirvydo ir Odminių skveruose) pagal suderintą schemą. Mugės vietos ir datos gali būti tikslinamos (papildomos ar išbraukiamos) Savivaldybės administracijos direktoriaus ar jo įgalioto asmens įsakymu.
6. Mugė organizuojama siekiant puoselėti istoriškai susiklosčiusias mugės tradicijas ir 
šv. Kazimiero šventę. Organizuojama tradicinė mugės prekyba (prekiauti galima tautinio paveldo produktais, tradiciniais gaminiais, tautodailės, dailiųjų amatų ir rankų darbo gaminiais, žemės ūkio, maisto produktais nuo prekystalių, vežimėlių, iš transporto priemonių ir kitų prekybos įrengimų). Demonstruojami tradiciniai liaudies amatai. Prekiauja patys gamintojai ir kūrėjai savo pagamintais gaminiais ir užauginta produkcija. Organizuojama  mugės kultūrinė programa, laikantis susiklosčiusių ilgalaikių Kaziuko mugės kultūros tradicijų.
7. Prekiauti leidžiama fiziniams ir juridiniams asmenims, organizatoriui gavus leidimus prekiauti viešojoje vietoje renginio metu (sumokėjus vietinę rinkliavą pagal Vilniaus miesto savivaldybės tarybos patvirtintus Vietinės rinkliavos už leidimo prekiauti ar teikti paslaugas viešosiose vietose išdavimą nuostatus), kuriuos išduoda Turto departamento Licencijavimo ir leidimų skyrius. Vienkartinės licencijos verstis mažmenine prekyba alkoholiniais gėrimais išduodamos teisės aktų nustatyta tvarka. Organizatorius užtikrina, kad mugėje būtų prekiaujama (teikiamos paslaugos) tik gavus visus mugės prekiautojams (paslaugų teikėjams) reikalingus leidimus. Mugės prekiautojai (paslaugų teikėjai) moka organizatoriui už teikiamas paslaugas mokestį, ne didesnį, nei nurodyta organizatoriaus pasiūlyme organizuoti mugę, atsižvelgus į užimamą plotą.
8. Organizatorius privalo organizuoti mugės prekybą ir mugės kultūrinę programą, puoselėti tautiškumo tradicijas, įrengti infrastruktūrą ir organizuoti mugės (prekybos ir kultūrinės programos) informacinę kampaniją. Kultūrinė programa turi būti organizuojama laikantis etninės kultūros tradicijų. 
 
III SKYRIUS
REIKALAVIMAI MUGĖS ORGANIZATORIUI

[bookmark: n_0][bookmark: n_1]9. Organizatorius privalo laikytis Vilniaus miesto savivaldybės tarybos 2011 m. lapkričio 23 d. sprendimu Nr. 1-326 (2015 m. birželio 17 d. sprendimo Nr. 1-70 redakcija) „Dėl Tvarkymo ir švaros taisyklių tvirtinimo“ patvirtintų Tvarkymo ir švaros taisyklių (toliau – Tvarkymo ir švaros taisyklės) ir Vilniaus miesto savivaldybės tarybos 2013 m. liepos 10 d. sprendimu Nr. 1-1312 „Dėl Prekybos viešosiose vietose taisyklių tvirtinimo“ patvirtintomis Prekybos viešosiose vietose taisyklėmis (toliau – Prekybos viešosiose vietose taisyklės). Iki mugės paruošiamųjų darbų pradžios organizatorius turi gauti leidimą organizuoti renginį. Tiksli mugės vieta apibrėžiama mugės išdėstymo schemoje (toliau – schema), kurią rengia organizatorius. Schemoje nurodoma prekybos zonos pagal asortimentą, tikslus prekybos vietos užimamas plotas (kv. m) ir prekybos vietų skaičius, biotualetų ir konteinerių skaičius ir jų išdėstymo vietos bei kultūrinių renginių vietos. Schemą derina Miesto plėtros departamentas, Turto departamento Licencijavimo ir leidimų skyrius, Miesto ūkio ir transporto departamentas ir Saugaus miesto departamentas bei Vilniaus apskrities priešgaisrinė gelbėjimo valdyba. Organizatorius rengia eismo organizavimo projektą ir derina jį su Savivaldybės administracijos Miesto ūkio ir transporto departamento Eismo organizavimo skyriumi ir Vilniaus apskrities vyriausiojo policijos komisariato Kelių policijos valdyba. Organizatorius su Savivaldybės įmone „Susisiekimo paslaugos“ suderina viešojo transporto maršrutų pakeitimus ir automobilių stovėjimo vietų panaudojimo klausimus. Schema ir eismo organizavimo projektas turi būti paskelbti sukurtoje interneto svetainėje.
10. Organizatorius privalo:
10.1. organizuoti mugės prekybą:
10.1.1. organizuoti prekybą tradiciniais gaminiais – nemasinės gamybos amatininkų dirbiniais, žemės ūkio ir maisto produktais ir kitais etninio materialiojo paveldo gaminiais, pagamintais iš tradicinių žaliavų, naudojantis rankų darbu ir kitomis senosiomis arba jas atitinkančiomis naujomis technologijomis ir išsaugant unikalias kokybines gaminių savybes ir sudėtį, tautodailės ir dailiųjų amatų gaminiais (ypač verbomis) pagal prekybos vietų išdėstymo schemą ir užtikrinti, kad būtų demonstruojama tradicinių gaminių gamyba;
10.1.2. sukurti interneto svetainę, kurioje būtų galima rasti informaciją apie mugę, vietų registraciją ir kitą informaciją. Užtikrinti, kad prekiautojai galėtų vietas užsisakyti iš anksto (ne vėliau kaip likus 14 kalendorinių dienų iki mugės pradžios) ir registruotis elektroniniu būdu;
10.1.3. užtikrinti, kad būtų išskirta mugės dalis, kurioje būtų prekiaujama sertifikuotais tautinio paveldo produktais, visi tautinio paveldo produktų gamintojai būtų sukoncentruoti mugės vietose, atskirtose simboliniais vartais su užrašais, atitinkančiais mugės tematiką. Amatininkams, turintiems tautinio paveldo produkto sertifikatus, būtų skirtos šios prekybos vietos:
10.1.3.1. Gedimino prospekte nuo Katedros aikštės iki Vilniaus gatvės prekybai ne  maisto produktais;
10.1.3.2. T. Vrublevskio gatvėje prekybai maisto produktais;
10.1.3.3. Šventaragio gatvėje prekybai ne maisto ir maisto produktais;
10.1.4. užtikrinti, kad Katedros aikštėje (neteikiant maitinimo paslaugų) prekiautų socialinės įmonės, neįgaliųjų organizacijos ir įstaigos, savo dirbinius demonstruotų ir platintų tradicinės Lietuvoje religinės bendruomenės ir vienuolijos, skiriant prekybos vietas sumokėjus tik vietinę rinkliavą už leidimo prekiauti išdavimą, nerenkant papildomų mokesčių, jeigu jos prekiaus jų pačių pagamintais gaminiais; 
10.1.5. užtikrinti, kad būtų organizuojama prekyba pagal atskiras zonas, grupuojant prekes pagal asortimentą: pinti gaminiai, keramika, tekstilė, medžio dirbiniai, stiklo gaminiai, pieno, mėsos, duonos, konditerijos gaminiai, maitinimo paslaugos, užsienio svečių gaminiai ir panašiai;
10.1.6. užtikrinti, kad Vilniaus dailės akademijai, menų kolegijoms ir meno mokykloms būtų sudarytos sąlygos prekiauti skiriant prekybos vietas sumokėjus tik vietinę rinkliavą už leidimo prekiauti išdavimą, nerenkant papildomų mokesčių, jeigu prekiaus jų studentai ir moksleiviai savo pagamintais gaminiais;
10.1.7. užtikrinti, kad mugėje prekiautų tik patys gamintojai ir augintojai ir (arba) jų šeimos nariai (šeimos nariais laikomi kartu su tuo asmeniu gyvenantys tėvai (įtėviai), vaikai (įvaikiai), broliai, seserys ir jų sutuoktiniai, asmens sutuoktinis);
10.1.8. organizuoti mugę, puoselėjant šv. Kazimiero šventės istorines tradicijas, skirti mugės apipavidalinimui senovinius tautinius puošybos ir meno atributus, dekoracijas ir įrenginius, suteikti mugei šventinį autentišką šv. Kazimiero šventės įvaizdį;
10.1.9. užtikrinti, kad būtų prekiaujama tik numatytu prekių asortimentu schemoje numatytose vietose pagal atskiras zonas;
  10.1.10. užtikrinti, kad prekybos įranga būtų tvarkinga ir atitiktų mugės tematiką, būtų įrengtos iškabos, mugės dalyviai prekiautų iš vienodos spalvos prekybos įrangos (vienoda palapinių spalva visoje mugėje arba atskirose prekybos zonose to paties asortimento prekėmis);
  10.2. organizuoti  mugės kultūrinę programą: 
  10.2.1. glaudžiai ir geranoriškai bendradarbiauti su Savivaldybės administracija, Komisija ir už mugės priežiūrą ir kontrolę atsakingais Savivaldybės administracijos padaliniais;
  10.2.2. kviesti į mugę meno kolektyvus ir pavienius atlikėjus, kurių pasirodymo specifika leidžia atlikti kūrinius, ir sudaryti sąlygas jiems koncertuoti;
  10.2.3. rengti mugės kultūrinę programą 15–20 vietų, tolygiai išdėstytų per visą mugės ilgį, ir tose vietose įrengti nedideles pakylas (pagal atlikėjų poreikius) atlikėjams koncertuoti, jas įgarsinti ir dekoruoti  mugės motyvais;
  10.2.4. organizuoti mugės atidarymo ir uždarymo ceremonijas;
  10.2.5. organizuoti Kaziuko mugės eiseną;
  10.2.6. laikytis senųjų mugės kultūros tradicijų;
  10.3. įrengti infrastruktūrą:
10.3.1. atsižvelgdamas į mugės dalyvių skaičių, vadovaudamasis Tvarkymo ir švaros taisyklėmis, pastatyti nurodytą biotualetų skaičių (tarp jų pritaikytų neįgaliems asmenims) ir šiukšlių surinkimo konteinerius schemoje nurodytose vietose;
10.3.2. pastatyti laikinus kelio ir informacinius ženklus pagal su Miesto ūkio ir transporto departamento Eismo organizavimo skyriumi, Savivaldybės įmone „Susisiekimo paslaugos“ ir Vilniaus apskrities vyriausiojo policijos komisariato Kelių policijos valdyba suderintą eismo organizavimo projektą;
10.3.3. užtikrinti elektros tiekimą;
  10.4. vykdyti mugės (prekybos ir kultūrinės programos) informacinę kampaniją:
  10.4.1. informuoti per nacionalinę ir regioninę žiniasklaidą, spaudos leidiniuose ir miestų ir miestelių informacijos centruose apie planuojamą renginį, reikalavimus prekiautojams ir prekių asortimentui, prekybos vietų skaičių, leidimų išdavimo laiką, vietą ir tvarką;
           10.4.2. reklamuoti mugę ir jos kultūrinę programą per nacionalinę, regioninę ir tarptautinę žiniasklaidą, spaudos leidiniuose, internete ir kitomis priemonėmis. Mugės kultūrinę programą derinti su suinteresuotomis šalimis ir įtraukti šv. Kazimiero šventės renginius, vykstančius Vilniaus mieste;
            10.4.3. išleisti ir išplatinti mugės žemėlapį tiražu, nurodytu konkursiniame pasiūlyme dėl Kaziuko prekybos mugės organizavimo, ir įrengti informacinius stendus mugėje; 
            10.4.4. laikantis Reglamento (ES) 2016/679 reikalavimų, paskelbti sukurtoje interneto svetainėje interaktyvųjį žemėlapį, kuriame siekiant skaidrumo turi būti sužymėti visi mugės dalyviai (nurodant jų vietos numerį, juridinio asmens pavadinimą, fizinio asmens vardo ir pavardės pirmąsias raides, prekių asortimentą  ir užimamą plotą), taip pat pažymėti renginius ar lankytinas vietas ir šią informaciją (interaktyvųjį žemėlapį), kuri bus viešinama, pateikti Savivaldybės administracijos E. miesto departamentui suderintu formatu. Interaktyviajame žemėlapyje pateikta informacija sukurtoje interneto svetainėje turi būti skelbiama ne ilgiau kaip  iki 2019 m. kovo 31 dienos;
10.5. teisės aktų nustatyta tvarka gauti leidimą organizuoti renginį;
10.6. užtikrinti mugės apsaugą;
	10.7. užtikrinti, kad iš mugės prekiautojų nebūtų imamas didesnis mokestis, nei nurodyta konkursiniame pasiūlyme, atsižvelgiant į užimamą plotą;
	10.8. nereikalauti iš fizinių ir juridinių asmenų, prekiaujančių mugėje, atlyginti už suteiktas paslaugas kitaip, negu sumokant konkursiniame pasiūlyme pasiūlytą mokestį;
           10.9. užtikrinti, kad prekybos leidimų skaičius atitiktų vietų skaičių, numatytą schemoje, o prekiautojai neužimtų didesnio prekybos ploto, nei numatyta išduotame leidime;
10.10. sudaryti sąlygas valstybės institucijų ir Savivaldybės administracijos atstovams tikrinti, kaip organizuojama mugė;
10.11. užtikrinti, kad iš prekybos alkoholiniais gėrimais teritorijos nebūtų išsinešami alkoholiniai gėrimai, jais būtų prekiaujama tik turint atitinkamas licencijas, o prekiaujančių alkoholiniais gėrimais juridinių asmenų skaičius būtų iš anksto suderintas su Savivaldybe;
10.12. užtikrinti, kad į mugės teritoriją galėtų įvažiuoti tik mugės ir kultūrinės programos dalyvių transporto priemonės ir tik tokiose vietose ir tokiu metu, kad nebūtų trukdoma mugės dalyviams;
10.13. užtikrinti, kad mugės metu nebūtų naudojama išorinė reklama, nesusijusi su muge;
10.14. pagerbti geriausius mugės amatininkus;
10.15. organizuoti mugę, atsižvelgdamas į Savivaldybės administracijos, Komisijos siūlymus ir rekomendacijas; 
10.16. Komisijai paprašius, pateikti ataskaitą apie pasirengimo mugei darbus (raštu Komisijos nustatyta forma ir (arba) žodžiu – susitikimo organizaciniams darbams aptarti metu);
10.17. mugei pasibaigus (iki balandžio 15 dienos) pateikti Komisijai išsamią ataskaitą apie mugės prekybos ir kultūrinės programos organizavimą, gautas pajamas, patirtas išlaidas, viešosios tvarkos ir eismo problemas, kilusias mugės metu, ir pasiūlymus kitiems metams.

IV SKYRIUS
KONKURSO ORGANIZAVIMAS

11. Konkurso skelbimo tekstą ir pateikiamų dokumentų sąrašą tvirtina Komisija.
12. Konkurso skelbime turi būti pateikta:
12.1. trumpa informacija apie organizuojamą konkursą ir konkurso sąlygos;
12.2. mugės vietų sąrašas; 
12.3. paraiškų ir kitų dokumentų dalyvauti konkurse pateikimo terminas;
12.4. konkurso dalyvių paraiškų pateikimo vieta, adresas;
12.5. būsimo Komisijos posėdžio, kuriame bus atplėšiami vokai, vieta, data ir laikas;
12.6. kita informacija, kurią nusprendžia skelbti Komisija.

V SKYRIUS
KONKURSO DALYVIŲ KONKURSINIŲ PASIŪLYMŲ IR KITŲ DOKUMENTŲ PATEIKIMAS BEI TVARKYMAS

13. Konkurso dalyviai su šiais nuostatais gali susipažinti Savivaldybės interneto svetainėje www.vilnius.lt. Asmenys, susipažinę su šiais nuostatais ir norintys dalyvauti konkurse, skelbime ir šiuose nuostatuose numatyta tvarka ir terminais pateikia E. miesto departamento Interesantų aptarnavimo skyriui reikalingus dokumentus užklijuotame voke (ant kurio neturi būti jokių žymių, leidžiančių nustatyti dalyvį). Ant tokio voko turi būti užrašas „Kaziuko mugės organizatoriaus parinkimo konkursui“. Vokas, ant kurio bus nurodytas konkurso dalyvio pavadinimas, prekės ženklas ar kitas žymėjimas (ženklas), leidžiantis identifikuoti ar numanyti konkurso dalyvį, neatplėšiamas ir grąžinamas voką atsiimti atvykusiam konkurso dalyviui arba jam atvykus dalyvauti Komisijos posėdyje, kuriame plėšiami vokai. Apie nepriimtą grąžinamą voką konkurso dalyvis turi būti informuotas ne vėliau kaip kitą darbo dieną, jeigu jo kontaktinis adresas yra žinomas, neatplėšus voko, nurodant, kad voką jis taip pat gali atsiimti ir Komisijos posėdyje, kuriame bus atplėšiami kiti vokai, jeigu toks konkurso dalyvis nepageidauja iki pasiūlymų pateikimo termino pabaigos pateikti pasiūlymą pagal reikalavimus užpildytame voke. Jeigu tokio konkurso dalyvio kontaktinis adresas nenustatytas, apie pateiktą neatplėšiamą ir grąžinamą voką nurodoma Komisijos posėdžio, kuriame buvo plėšiami kiti vokai, protokole. 
14. Konkursui pateikti dokumentai (su priedais) turi būti susiūti, sunumeruoti, pasirašyti juridinio asmens vadovo ir patvirtinti antspaudu, kai pareiga turėti antspaudą nustatyta įmonės steigimo dokumentuose arba įstatymuose. Konkursiniame pasiūlyme esančių dokumentų (su priedais) kopijos turi būti patvirtintos teisės aktų nustatyta tvarka. Išimtis taikoma konkursinio pasiūlymo galiojimo užtikrinimo garantijai, kurios pridedamas ir originalas, ir teisės aktų nustatyta tvarka patvirtinta kopija (jeigu ji bus pateikiama).
15. Voke valstybine kalba turi būti pateikti šie dokumentai:
15.1. laisvos formos paraiška, kurioje nurodomas konkurso dalyvio pavadinimas, įmonės kodas, buveinės adresas, telefonas, el. pašto adresas, išsamus įmonės veiklos aprašymas ir pageidavimas organizuoti mugę;
15.2. juridinio asmens vadovo pasirašytas nustatytos formos konkursinis pasiūlymas dėl Kaziuko mugės organizavimo (l priedas) su išsamia informacija apie mugės organizavimą. Kartu su nustatytos formos konkursiniu pasiūlymu pateikiama mugės prekybos ir kultūrinės programos organizavimo aprašymas; 
15.3. išrašas iš valstybės įmonės Registrų centro Juridinių asmenų registro;
15.4. mokėjimo pavedimas, patvirtinantis 1000 (vieno tūkstančio) Eur užstato (depozito) pervedimą į Savivaldybės administracijos (kodas 188710061) sąskaitą Nr. LT64 4010 0510 0360 9875, esančią akcinėje bendrovėje Luminor Bank (kodas 40100), arba Lietuvos įregistruotos ir veikiančios kredito įstaigos išduota 1000 (vieno tūkstančio) Eur dydžio garantija (2 priedas) konkursinio pasiūlymo galiojimui užtikrinti;
15.5. jungtinės veiklos sutartį (jei konkursinį pasiūlymą pateikia keli juridiniai asmenys), kuriame nurodomi kiekvieno juridinio asmens numatomi įsipareigojimai (darbai) organizuojant mugę.
16. Neįvykdžius nors vieno 15 punkto reikalavimo arba pateikus klaidingą informaciją, konkursinis pasiūlymas nebus nagrinėjamas.
17. Užstatas (depozitas) arba kredito įstaigos garantija konkurso dalyviams, nelaimėjusiems konkurso, grąžinami per 35 kalendorines dienas nuo vokų su konkursiniais pasiūlymais atplėšimo dienos, o konkurso laimėtojui per 5 kalendorines dienas nuo sutarties pasirašymo dienos, išskyrus 33 punkte nurodytus atvejus.
18. Konkursui pateikti dokumentai konkurso dalyviui negrąžinami. Jeigu vokas su konkursui teikiamais dokumentais gaunamas pavėluotai, jis neregistruojamas ir tuo atveju, jeigu yra teikiamas tiesiogiai, iš karto grąžinamas jį teikiančiam asmeniui neatplėštas. Tuo atveju, jeigu vokas su konkursui teikiamais dokumentais siunčiamas paštu, siuntėjas turi teisę jį atsiimti per 1 mėnesį nuo galutinio konkursinių pasiūlymų pateikimo termino pabaigos. Siuntėjui neatsiėmus voko, jis naikinamas neatplėštas teisės aktų nustatytais terminais ir tvarka.
19. Konkursui pateikta medžiaga registruojama Interesantų aptarnavimo skyriuje ir ant pateikto voko užrašomas registravimo numeris ir tikslus priėmimo laikas.
20. Pasibaigus konkursinių pasiūlymų ir kitų dokumentų dalyvauti konkurse pateikimo terminui, Komisija tą pačią dieną atvirame posėdyje atplėšia vokus ir patikrina visus pateiktus konkurso dalyvių dokumentus. Komisija per 3 darbo dienas surašo konkurso dalyvių dokumentų inventorizavimo protokolą, kuriame nurodo pateiktų dokumentų pavadinimus ir lapų skaičių. Protokolą pasirašo visi dalyvaujantys Komisijos nariai. Komisija gali paprašyti, kad konkurso dalyviai ar jų įgalioti asmenys raštu išaiškintų savo pateiktus dokumentus, nekeisdami jų esmės. 
21. Turto departamento Licencijavimo ir leidimų skyrius privalo saugoti gautus dokumentus konkurso organizavimo laikotarpiu ir 5 metus po jo pabaigos.
22. Konkurso organizavimo metu gauta informacija yra neskelbiama ir neteikiama tretiesiems asmenims, išskyrus įstatymų nustatytus atvejus.


VI SKYRIUS
KONKURSO DALYVIŲ KONKURSINIŲ PASIŪLYMŲ IR KITŲ DOKUMENTŲ TIKRINIMAS, VERTINIMAS IR KONKURSO LAIMĖTOJŲ NUSTATYMAS

23. Komisija turi:
23.1. patikrinti konkurso dalyvių konkursinius pasiūlymus ir parengti Komisijos posėdžio protokolą. Protokole nurodomi visi dalyviai, o atskirai nurodomi tie dalyviai, kurių pateikti dokumentai neatitinka 15 punkte numatytų reikalavimų;
23.2. įvertinti konkurso dalyvių konkursinius pasiūlymus ir, remdamasi nustatytais kriterijais, išrinkti konkurso laimėtoją. Konkurso rezultatai nurodomi Komisijos posėdžio protokole, kurį pasirašo visi Komisijos nariai.	
24. Komisijai nusprendus, kad konkurso dalyvio pateiktas mugės prekybos ir kultūrinės programos organizavimo aprašymas neatitinka konkurso organizavimo nuostatų, konkurso dalyvio pasiūlymas nenagrinėjamas.
25. Konkurso dalyvių vertinimo kriterijai yra šie:
25.1. kvalifikacija ir patirtis panašių renginių, mugių organizavimo srityje (informacija apie įmonės patirtį, darbuotojų skaičių bei jų kvalifikaciją) – 20 proc. vertinimo lyginamosios reikšmės; 
25.2. mugės (prekybos ir kultūrinės programos) informacinė kampanija (informacija apie mugėje dalyvausiančių prekiautojų išankstinį registravimą ir jų pateiktos produkcijos įvertinimas, galimybė įdiegti elektroninę bilietų pardavimo sistemą, mugės viešinimas) – 20 proc. vertinimo lyginamosios reikšmės; 
25.3. siūlomas mažiausias mokestis už 2 kv. m prekybos plotą (už leidimo prekiauti (teikti paslaugas) viešojoje vietoje išdavimą ir teikiamas paslaugas) mugės prekiautojams už visą mugės laikotarpį (už tris dienas) – 20 proc. vertinimo lyginamosios reikšmės;
25.4. mugės prekybos organizavimas (informacija, kaip bus organizuojama mugė, preliminari mugės išdėstymo schema, preliminarus mugės organizavimo darbų planas ir numatoma prekybos įranga, preliminarūs susitarimai su saugos tarnybomis ir įmonėmis dėl viešosios tvarkos palaikymo ir teritorijos tvarkymo mugės metu ir jai pasibaigus) – 20 proc. vertinimo lyginamosios reikšmės;
25.5. mugės kultūrinė programa (Kaziuko mugės eisenos ir mugės atidarymo ir uždarymo ceremonijų aprašymas, kolektyvų ir pavienių atlikėjų, dalyvausiančių mugėje, koncertinės veiklos aprašymas, preliminarios vietos, kuriose planuojami renginiai, koncertai, planuojamų įrengti pakylų atlikėjams eskizai ir jų skaičius bei jų aprašymas) – 20 proc. vertinimo  lyginamosios reikšmės. 
26. Kiekvienas rodiklis, nurodytas 25.1, 25.2, 25.3, 25.4 ir 25.5 papunkčiuose, vertinamas 1–5 balais (už didžiausią rodiklio dydį skiriama 5 balai, už mažiausią – 1 balas) ir dauginamas iš lyginamosios reikšmės koeficientų: patirties – 0,2, mugės informacinės kampanijos – 0,2, mokesčio už prekybą – 0,2, mugės prekybos organizavimo aprašymo – 0,2 ir mugės kultūrinės  programos aprašymo – 0,2. Kiekvieno konkurso dalyvio balai pagal rodiklius sumuojami. Konkurso dalyvis, kurio pasiūlymas susumavus yra įvertintas 2 ir mažiau balų, negali būti tvirtinamas laimėtoju.
27. Konkurso laimėtojas atrenkamas pagal surinktų balų skaičių. Laimėtoju mugei organizuoti skelbiamas dalyvis, surinkęs daugiausiai balų. Surinkus vienodą balų skaičių, laimėtoju skelbiamas dalyvis, turintis didesnę renginių organizavimo patirtį, o šiems balams esant vienodiems – tas konkurso dalyvis, kuris konkursinį pasiūlymą pateikė pirmas (pagal ant voko užrašyto konkurso dalyvio registravimo numerį ir tikslų dokumentų priėmimo laiką). Konkurso vertinimo rezultatai ir laimėtojas įrašomi Komisijos posėdžio protokole, kurį pasirašo visi posėdyje dalyvavę Komisijos nariai.
28. Konkurso laimėtoju gali tapti ir vienintelis konkurse dalyvaujantis dalyvis, jei jo konkursinis pasiūlymas ir pateikti dokumentai atitinka visus reikalavimus.
29. Konkurso rezultatai tvirtinami Savivaldybės administracijos direktoriaus įsakymu ne vėliau kaip per 10 darbo dienų nuo Komisijos posėdžio protokolo pasirašymo ir užregistravimo dienos. Patvirtinus konkurso rezultatus, Turto departamento Licencijavimo ir leidimų skyrius per 5 darbo dienas privalo raštu informuoti visus konkurso dalyvius.
30. Jeigu dalyvauti konkurse neužsiregistravo nė vienas dalyvis, konkursas skelbiamas pakartotinai.
31. Konkurso rezultatai gali būti skundžiami Savivaldybės administracijos direktoriui ne vėliau kaip per 10 darbo dienų nuo šių nuostatų 29 punkte nurodyto pranešimo išsiuntimo dienos.
            32. Nustačius laimėtoją ir pasirašius su laimėtoju Kaziuko mugės organizavimo sutartį (toliau – sutartis) (3 priedas), Komisija turi teisę:
            32.1. vykdyti konkurso laimėtojo organizuojamų mugės parengiamųjų darbų priežiūrą;
            32.2. pareikalauti koreguoti parengiamųjų darbų organizavimą ir gauti ataskaitas apie parengiamųjų darbų vykdymą.
            33. Savivaldybės administracija įgyja teisę pasinaudoti konkursinio pasiūlymo galiojimo užtikrinimo garantija (užstatu, pervestu į Savivaldybės sąskaitą, arba banko garantija), jeigu:
            33.1. konkurso dalyvis suėjus galutiniam pasiūlymų pateikimo terminui, atplėšus vokus  atsiims, atsisakys ir (ar) vienašališkai pakeis savo pasiūlymą;
            33.2. konkurso dalyvis atsisakys (neatvyks) pasirašyti patvirtintos formos sutarties konkurso dalyvio pateiktame pasiūlyme, atitinkančiame šių nuostatų reikalavimus, nurodytomis sąlygomis.
            
VII SKYRIUS
SUTARTIES PASIRAŠYMAS
          
         34. Savivaldybės administracijos direktoriaus įsakymu patvirtinus konkurso rezultatus (toliau – įsakymas), sutartis su organizatoriumi turi būti pasirašyta ne vėliau kaip per 15 kalendorinių dienų nuo įsakymo pasirašymo dienos, konkurso laimėtojui pateikus Savivaldybės administracijos Turto departamentui:
        34.1. mokėjimo pavedimą, patvirtinantį 10000 (dešimties tūkstančių) Eur užstato (depozito) pervedimą (užstatas (depozitas) turi būti sumokėtas ne vėliau kaip per 15 kalendorinių dienų nuo įsakymo pasirašymo dienos) sutarties sąlygų vykdymui užtikrinti, į Savivaldybės administracijos (kodas 188710061) sąskaitą Nr. LT64 4010 0510 0360 9875, esančią akcinėje bendrovėje Luminor Bank (kodas 40100) (konkurso dalyviui 10000 Eur užstatas (depozitas) grąžinamas sutarčiai pasibaigus po 45 kalendorinių dienų, išskyrus sutarties sąlygų nevykdymo ar netinkamo vykdymo atvejus); 
        34.2. arba Lietuvoje įregistruotos ir veikiančios kredito įstaigos išduotą 10000 (dešimties tūkstančių) Eur dydžio garantiją (4 priedas) sutarties sąlygų vykdymui užtikrinti. Sutarties sąlygų įvykdymo užtikrinimo garantija turi įsigalioti ne vėliau kaip sutarties pasirašymo dieną ir galioti 45 kalendorines dienas ilgiau negu sutartis. 
         35. Pasirašius sutartį su konkurso laimėtoju, ją papildyti, keisti ar pratęsti galima tik abiejų šalių rašytiniu susitarimu.
        36. Jeigu konkurso laimėtojas vengia arba atsisako pervesti į Savivaldybės nurodytą sąskaitą užstatą (depozitą) arba pateikti sutarties sąlygų vykdymo užtikrinimo garantiją, arba su Savivaldybės administracija nepasirašo sutarties, vengia ar atsisako pasirašyti sutartį pagal konkurso sąlygas,  Savivaldybės administracija įgyja teisę negrąžinti konkurso dalyviui 1000 (vieno tūkstančio) Eur užstato (depozito), pervesto į 15.4 papunktyje nurodytą Savivaldybės administracijos sąskaitą, arba pasinaudoti Lietuvoje įregistruotos ir veikiančios kredito įstaigos išduota 1000 (vieno tūkstančio) Eur dydžio garantija konkursinio pasiūlymo galiojimui užtikrinti.
        37. Jeigu konkurso laimėtojas suėjus galutiniam pasiūlymų pateikimo terminui, atplėšus vokus atsiima, atsisako ir (ar) vienašališkai pakeičia savo konkursinį pasiūlymą, vengia arba atsisako pervesti į Savivaldybės nurodytą sąskaitą užstatą (depozitą) arba pateikti sutarties sąlygų vykdymo užtikrinimo garantiją, arba su Savivaldybės administracija nepasirašo sutarties, vengia arba atsisako pasirašyti sutartį pagal konkurso sąlygas, Komisija turi teisę siūlyti pasirašyti sutartį kitam geriausiai įvertintam konkurso dalyviui, o tokio nesant skelbti naują konkursą. 

